Subject: RE: Valesti tankimise kaitsemehhanismi nõue
From: Mart Linna <[email-masked]>
To: Priit Poschlin <[email-masked]>, info transpordiamet <[email-masked]>
Date: Mon, 27 Oct 2025 16:19:51 +0200

Tere,

Tänan pöördumise eest ja vabandan, et vastus on viibinud!

Sõidukite puhul, mille väljalaskeheitmete järeltöötlussüsteemis kasutatakse reagenti (uurea, AdBlue) pole reagendipaagi täiteava suurust ja selle valetankimise vältimise mehhanisme sõidukite tüübikinnitusnõuetes otseselt käsitletud. Küll aga on käsitletud erinevad hoiatussüsteemid, kui sõidukis kasutatakse vale või vale kvaliteediga reagenti (ÜRO eeskiri nr 154, Liide 6, p.3.).

Mootorsõidukite vedelkütusepaakide tankimisavade läbimõõtu tüübikinnitusnõuetes otseselt ei käistleta, piirangud on üksnes bensiini- või etanoolipaagi täiteavale, mis peab olema kavandatud nii, et paaki ei ole võimalik täita tankuri püstolist, mille välisläbimõõt on 23,6 mm või üle selle. Kuid selle tingimuse järgimine pole kohustuslik, kui pliibensiin ei kahjusta ühtki sõiduki heitmeohjeseadist ja sõiduk on samaaegselt märgistatud ISO 2575:2010 kohase pliivaba bensiini tähisega kohas, kus see on kütusepaaki täitvale isikule kohe nähtav.

Viited:

Kergesõidukid: Komisjoni määrus (EL) 2017/1151 -

Artikkel 3, punkt 4:

4.  I lisa punktides 2.2 ja 2.3 on sätestatud kütusepaakide täiteavade ning elektrooniliste süsteemide turvalisusega seotud erinõuded.

I lisa

2.2.    Kütusepaakide täiteavad

2.2.1. Kütusepaakide täiteavade nõuded on esitatud ÜRO eeskirja nr 154 punktides 6.1.5 ja 6.1.6.

ÜRO eeskiri nr 154:

6.1.5. Kütusepaagi täiteava

6.1.5.1.

(1A-tase)

Kui punktist 6.1.5.2 ei tulene teisiti, peab bensiini- või etanoolipaagi täiteava olema kavandatud nii, et paaki ei

ole võimalik täita tankuri püstolist, mille välisläbimõõt on 23,6 mm või üle selle.

(1B-tase)

Kütusepaagi täiteavade jaoks nõudeid ei ole.

6.1.5.2. Punkti 6.1.5.1 ei kohaldata sõidukitele, mis vastavad mõlemale järgmisele tingimusele:

6.1.5.2.1. sõiduk on kavandatud ja ehitatud nii, et pliibensiin ei kahjusta ühtki heitmeohjeseadist, ning

6.1.5.2.2. sõiduk on silmatorkavalt, loetavalt ja kustutamatult märgistatud ISO 2575:2010 (Road vehicles – Symbols for

controls, indicators and tell-tales) kohase pliivaba bensiini tähisega kohas, kus see on kütusepaaki täitvale

isikule kohe nähtav. Lisamärgistus on lubatud.

Raskesõidukid: Komisjoni määrus (EL) nr 582/2011 –

I Lisa, p.4.

4.3.

Kütusepaakide sisselaskeavad bensiinil või etanoolil töötavate kütusepaakide puhul

4.3.1. Bensiini- või etanoolipaagi täiteava on konstrueeritud nii, et paaki ei oleks võimalik täita tankuri püstolist, mille välisdiameeter on 23,6 mm või üle selle.

4.3.2. Punkti 4.3.1 ei kohaldata sõiduki suhtes, mille puhul on täidetud mõlemad järgmised tingimused:

a)  sõiduk on projekteeritud ja ehitatud nii, et pliibensiin ei kahjusta ühtki gaasiliste heidete kontrollimiseks ettenähtud seadet;

b)  sõiduk on silmatorkavalt, loetavalt ja kustutamatult märgistatud ISO 2575:2004 kohase pliivaba bensiini tähisega kohas, kus see on kütusepaaki täitvale isikule kohe nähtav. Lisamärgistus on lubatud.

Samasisulised nõuded on toodud veel ÜRO eeskirjades nr 49 (p. 6.3.1.) , nr 83 (p. 5.1.3.) ja ka näiteks varasemalt kehtinud Nõukogu direktiivis 70/220/EMÜ (p. 3.2.4).

Heade soovidega!

Mart Linna
Ekspert

Liiklusteenistus, Sõidukite tehnoosakond.

+372 58 516 918 | [email-masked]

Teelise 4, Tallinn | www.transpordiamet.ee

Transpordiamet

From: Priit Poschlin <[email-masked]>
Sent: Monday, September 22, 2025 1:47 PM
To: [email-masked]
Subject: Valesti tankimise kaitsemehhanismi nõue

Tere

Tankurite ja sõidukite kütusepaakide, sh AdBlue paakide täiteavade puhul kasutatakse tehnilisi lahendusi, mis aitavad vältida valetankimist. Tankimispüstolitel on magnetklapid, mis takistavad näiteks AdBlue tankimist diislikütuse paaki, kuna viimasel puudub AdBlue paagile vastav tehniline lahendus, mis vabastaks AdBlue tankuri püstoli magnetklapi.

Selline valetankimise vältimise mehhanism oleks toote nõuetele vastavuse seaduse kohaselt tankurite puhul nõutav juhul, kui vastav nõue kehtiks ka sõidukite kütusepaakidele (sh AdBlue paakidele). Toote nõuetele vastavuse seadus ning Euroopa Liidu üldine tooteohutusmäärus (EL) 2023/988, artikkel 6, sätestavad, et toode peab olema ohutu ka koosmõjus teiste toodetega. Seetõttu peaksid tankurite püstolid olema kooskõlas sõidukite standardiseeritud täiteliidesega, vastasel juhul suureneb valetankimise risk. Tarbijakaitse ja Tehnilise Järelevalve Ametil (TTJA) puudub aga teave sõidukite ja nende kütusepaakide nõuete kohta.

Ühe võimaliku viitena on ISO standard ISO 22241‑5 „Diesel engines – NOx reduction agent AUS 32 – Part 5: Refilling interface for passenger cars“, kus käsitletakse sarnast lahendust. Siiski ei ole ISO standardite järgimine üldjuhul kohustuslik.

Palume Transpordiametilt selgitust, kas sõidukite kütusepaagid, sh AdBlue paagid, peavad olema varustatud valetankimise vältimise lahendusega. Kui selline nõue on kehtestatud, palume viidata konkreetsetele õigusaktidele ja standarditele, kus see on kohustuslikuna sätestatud.

Lugupidamisega

Priit Poschlin

tehnikaosakonna nõunik

+372 667 2193 | [email-masked] | www.ttja.ee

Tarbijakaitse ja Tehnilise Järelevalve Amet

Endla 10A, 10142 Tallinn